Vimeo
„Vimeo“ – vaizdo įrašų dalinimosi socialinis tinklas, orientuotas į kūrybinių industrijų darbuotojus. „Vimeo“ apsilanko daugiau nei 280 mln. lankytojų per mėnesį. Turi per 70 mln. prisiregistravusių vartotojų. Įkurtas 2004 m. 2021 m. tapo akcine bendrove. 2007 m. „Vimeo“ įmonė pirmoji pradėjo teikti aukštos raiškos vaizdo įrašų (angl. high definition, HD) atkūrimo paslaugas. Dėl šios priežasties čia pradėjo telktis kinematografijos profesionalai, „YouTube“ vėliau pradėjo siūlyti šią paslaugą. Nuo 2016 m. atkuria itin aukštos raiškos vaizdo įrašus (angl. ultra high definition, UHD, 4K, 8K), šią paslaugą pateikė vėliau nei „YouTube“. „Vimeo“ platforma pasižymi žmonių kuruojamu turiniu, pirmajame puslapyje skelbiami „Vimeo“ darbuotojų atrinkti filmai (Vimeo Staff Picks). Kitaip nei „YouTube“ tinkle „Vimeo“ platformoje vlogai yra nepopuliari vaizdo įrašų kategorija, kurioje daugiausia peržiūrų sulaukia trumpi iki 30 minučių trukmės nepriklausomų kūrėjų filmai, reklamos pelnę Kanų kino, „Kanų liūtų“ ir kitų festivalių apdovanojimus. Yra ir nepriklausomų kanalų („Nowness“). Joje nėra blaškančių, pertraukiančių vaizdo įrašus reklamų. Turi apie 900 tūkst. privačių ir verslo klientų, kurie moka už prieglobos, redagavimo ir kitas profesionalams skirtas paslaugas. Taip pat turi transliavimo internetu platformą (Vimeo on Demand), teikiančią kūrėjams galimybę parduoti filmus, laidas ir kt. Be to, teikia ir kitus transliavimo internetu paslaugų paketus.